text: Mistanke om påsatte brande i Brædstrup
  04 december 2013 kl. 14.57
  En container, tre campingvogne og en anhænger var i nat årsag til at brandkøretøjer havde travlt i Brædstrup.
  00.38 rykkede Horsens Brand og Redning ud til en containerbrand på Ny Tønningsvej i Brædstrup. Og bare otte minutter senere var den gal på hjørnet af Østergårdsvej og Tranevej. Blot 300 meter fra den første brand.
  -Det er da påfaldende både distance- og tidsmæssigt. Og statistisk tyder det på at brandene er påsat. Men indtil politiet har lavet deres undersøgelser, kan intet udelukkes, fortæller indsatsleder fra Horsens Brand og Redning, Lars Bønding, til TV SYD.
  På Ny Tønningsvej brændte en container. 300 meter derfra udbrændte tre campingvogne helt, mens en anhænger med cirkusrekvisitter blev svært brandskadet.
  Både campingvogne og anhængeren tilhører Zirkus Nemo, der har opmagasineret sine ting på grunden.
  